b'\n_START_ARTICLE_\nSch\xc3\xadza\n_START_SECTION_\nMaantiede\n_START_PARAGRAPH_\nSch\xc3\xadzan saari sijaitsee Jooniansaariin kuuluvassa pienemm\xc3\xa4ss\xc3\xa4 Oino\xc3\xbasseen saariryhm\xc3\xa4ss\xc3\xa4 V\xc3\xa4limereen kuuluvassa Joonianmeress\xc3\xa4 Peloponnesoksen niemimaan lounaisrannikon Meth\xc3\xb3nin kyl\xc3\xa4n edustalla. Saari kuuluu P\xc3\xbdlos-N\xc3\xa9storaksen kuntaan, joka kuuluu Messenian alueyksikk\xc3\xb6\xc3\xb6n ja Peloponnesoksen alueeseen. Pinta-alaa Sch\xc3\xadzalla on 12 neli\xc3\xb6kilometri\xc3\xa4, joten se on saariryhm\xc3\xa4n suurin saari. Sch\xc3\xadzan korkein kohta on 201 metri\xc3\xa4 merenpinnan yl\xc3\xa4puolella sijaitseva V\xc3\xadgla saaren pohjoisosassa. V\xc3\xadglan koillisrinteell\xc3\xa4 sijaitsee tippukiviluola M\xc3\xa1vri Tr\xc3\xbdpa eli "musta luola", jonne p\xc3\xa4\xc3\xa4seminen on eritt\xc3\xa4in hankalaa. Luolasta on l\xc3\xb6ydetty esihistorialliselle ajalle ajoitettuja keramiikan kappaleita. Sch\xc3\xadzalla kasvaa pensaita, ja siell\xc3\xa4 laiduntaa vuohia. Saaren rannikko on kivikkoinen._NEWLINE_Sch\xc3\xadza yhdess\xc3\xa4 muiden Oino\xc3\xbasseksen saariryhm\xc3\xa4n saarten, kuten Sapi\xc3\xa9ntzan ja Ven\xc3\xa9tikon, sek\xc3\xa4 n\xc3\xa4iden saarten vastapuolisella mantereella olevien alueiden kanssa muodostaa Natura 2000 -verkostoon kuuluvan suojelualueen, jolla on kokoa 112,9 neli\xc3\xb6kilometri\xc3\xa4.'